‘SAL sal nié geprivatiseer word’Vuyani Jarana. Foto: ANA. Vuyani Jarana, die Suid-Afrikaanse Lugredery (SAL) se uitvoerende hoof, het Woensdag benadruk dat SAL nié geprivatiseer sal word nie. Hy het weereens die moontlikheid weerlê dat SAL onder sakeredding geplaas sal word. Jarana het op ŉ vraag by die Suid-Afrikaanse vervoerkonferensie in Pretoria geantwoord dat die tesourie tans die proses dryf om die maatskappy aantrekliker te laat lyk vir potensiële beleggers. “Ons glo nie sakeredding gaan enige ander resultate oplewer as dít waarmee ons nou besig is nie,” het Jarana gesê. Jarana het gesê die lugredery moet die kommersiële gedeelte van sy bedrywighede herstel. “Ons probeer die kommersiële logika terugbring. Ons taak is om kliënte veilig en gemaklik van een plek na ŉ ander te vervoer, maar ons moet dít ook winsgewend doen. Kommersiële logika is om die mark te verstaan, te weet waar om te vlieg, hoekom ons vlieg en hoe gereeld ons vlieg – alles terwyl ons kliënte se behoeftes en verwagtinge balanseer. Dit gaan oor hoe SAL bates koop en teen watter prys,” het Jarana in ŉ verklaring gesê. Volgens hom is die lugredery besig met ŉ omvattende hersiening van die kern van die onderneming. “Die goeie ding van SAL is dat die lugredery se bedrywighede stabiel is; dit is ŉ goeie lugredery wat ŉ uitdaging het met sy sakelogika. Ons moet moeilike besluite neem as maatskappy. Ons het gekyk na wat die markte vir ons sê – en dít is dat daar ŉ groter behoefte is aan ŉ laekoste-vlugverskaffer.” Oor Solidariteit se stappe om SAL onder sakeredding te plaas het Jarana gesê SAL voer gesprekke met talle vakbonde, hoewel Solidariteit nie aanvanklik deel was van daardie proses nie. “Ons het hulle betrek om die konteks te begryp van dít wat hulle deur sakeredding probeer behaal. Ons het verduidelik dat daardie mikpunte reeds deur die regering gestel is. Daar is geen rede om die sakeredding deur te voer nie.” Solidariteit het dit gestel dat hulle ŉ volhoubare nasionale lugredery wil hê wat nie personeel aflê nie, maar ook nie ŉ las op die fiskus is nie. Maroela Media het vroeër berig Jarana het ŉ skriftelike onderneming aan Solidariteit gegee dat dié redery onmiddellik met ŉ proses gaan begin om ŉ strategiese vennoot te kry. Dirk Hermann, bestuurshoof van Solidariteit, het Dinsdag gesê dié onderneming is in skrille kontras met SAL se vorige houding dat die lugredery eers “omgekeer” moet word voordat ŉ strategiese vennoot verkry kan word. “In die lig van SAL se skrywe waarin omvattende ondernemings gegee word, het Solidariteit besluit om sy aansoek om SAL onder sakeredding te plaas, voorlopig op te skort. Dit is moeilik om onmiddellik voort te gaan met litigasie as die teenparty op skrif aan die meeste van ons eise toegegee het,” het Hermann gesê. Jarana het Woensdag toegegee dat die meeste van SAL se binnelandse roetes gebuk gaan onder negatiewe bruto winsmarges. Hy het onder meer gesê SAL sal voorts slegs een vlug in plaas van twee na Londen onderneem aangesien nie een van die twee vlugte gereeld volbespreek was nie. Hy het op 7 Junie aan die parlement se staande komitee van finansies bevestig dat die lugredery se algehele verlies in die vierde kwartaal R1,2 miljard meer was as waarvoor daar begroot is. Volgens hom is dit veroorsaak deur verskeie faktore, waaronder laer passasiersgetalle, laer tariewe en hoër bedryfskoste weens verhoogde brandstofpryse.